钦定古今图书集成/方舆汇编/职方典/第1455卷 > 《平云南碑》元·程文海
## 钦定古今图书集成/方舆汇编/职方典/第1455卷 > 《平云南碑》元·程文海

“国家继天立极，日月所照，罔有内外。云南，秦、汉郡县
也，负险弗庭。及宪朝践祚之二年，岁在壬子，我世祖
圣德神功文武皇帝以介弟亲王之重，授钺专征。”秋
九月出师，冬十二月济河。明年春，历宁夏。夏四月出
萧关，驻六盘。八月绝洮，逾吐蕃。分军为三道，禁杀掠，
焚庐舍。先遣使大理招之，道阻而还。十月过大渡河，
上率劲骑由中道先进。十一月，渡泸，所过望风款附。
再使招之，至其国，遇害。十二月，薄其都城。城倚点苍
山、西洱海为固。国主段兴智及其柄臣高泰祥背城
出战，大败之。又使招之，三返弗听。下令攻之，东西道
兵亦至。乃登点苍，临视城中，城中宵溃，兴智奔善阐，
追及泰祥于姚州，俘斩以徇。分兵略地，所向皆下，惟
善阐未附。明年春，留大将兀良合䚟经略之，上振旅
而还。未几，拔善阐，得兴智以献，释不杀。进军平乌蛮
部落三十七。攻交阯，破其都，收特磨溪洞三十六。金
齿、白彝、缅中蛮国，皆相继纳款。云南平，列为郡县，凡
总府三十七，散府八，州六十，县五十，甸部寨六十一，
见户百二十八万七千七百五十三，分隶诸道，立行
中书省于中庆以统之。大德八年，平章政事也速荅
儿建言：“所领云南，地居徼外，历世所不能臣。先皇帝
天戈一麾，无思不服。今其民衣被圣明，同于方夏，长
幼老少，怡怡熙熙，皆自惭其往陋，非圣武不杀之恩
不及此，惟点苍之山常驻跸焉。若纪圣功，刻石其上，
使臣民永永瞻仰，于事为宜。”中书以闻，制曰：“可。”以命
词臣。臣文海再拜稽首而言曰：“世祖皇帝之德大矣，
譬如天地之无不持载，无不覆帱，而生生之意，恒寓
于雪霜风雨寒暑变化之中。物之蒙之者，薰然而温，
洒然而濯，翕然而同，靡然而顺，有不自知其然而然
者。故其功烈之崇，基业之广，贯三灵而轶千古。”夫以
大理之昏迷，旅拒虐我，使人若奋其武怒，俾无遗育
可也。而招徕绥辑，终释其主弗诛。呜呼！微天地之德，
孰能与于斯乎？今陛下建中和之政，凡以绳祖武，厚
生民，无所不用其极，中外钦承，无远弗届。是以藩方
大臣于钱谷甲兵之外，惓惓以光昭令德为请，其知
为政之本也已。汉世宗从事西南彝天下为之骚动，
蜀民咨怨，喻之谆谆，凿池莅习，再驾而后取之，其视
今也孰愈？穆王周行㝢县，必皆有车辙马迹焉，初非
疆理天下也，而世犹诵之。至今视跋履山川，洒濯其
民而纳于礼义之域，孰愈？彼碧鸡金马与夫点苍，皆
其山之望者也。汉使祭之，唐季盟之，夫各有所畏焉
耳。今也镌未始磨之崖，纪无能名之绩，桓桓柄柄，与世无极，岂惟足以震百夷，荣千古，其馀光所被，山川
鬼神，实嘉赖之。呜呼，盛矣哉！臣事先帝，早受眷知，今
复待罪禁林，发扬蹈厉，职也。不敢以荒落辞，谨再拜
稽首而系之以诗曰：于皇维元，载地统天。大噫小嘘，
日寒以暄。粤西南陬，水驶山崷。风霆流，形气交，神州。
跂息蠕蠕，勾萌鲜鲜。谷饮巢居，燕及跕鸢。伊谁之恩，
圣祖神孙。武烈文谟，湔祓生存，既有典常，被之服章。
我吏我民，我工我商，万国一家，孰为要荒？点苍苍苍，
禹迹尧墙。井钺参旗，终夜有光。威不违颜，作善降祥，
嗟尔耄倪，视此勿忘。